Va juca mâine în sferturile de finală cu Johanna Konta, 26 de ani, locul 7 WTA și favorită a gazdelor. Partida este decisivă și pentru locul 1 WTA. Dacă Simona se va impune, atunci va deveni noul lider WTA.

Meciul Konta - Halep se va juca pe terenul central, cel mai probabil în jurul orei 17:00, după V. Williams - Ostapenko, ce va începe la ora României 15:00.

Pe terenul 1 se vor juca celelalte două "sferturi", tot începând cu ora 15:00, Muguruza - Kuznetsova și Rybarikova - Vandeweghe.

Johanna Konta a trecut în "optimi" de Caroline Garcia, 7-6(3), 4-6, 6-4, devenind prima tenismenă britanică ce ajunge în sferturi din 1984 încoace. Dacă Halep nu va trece de Konta, noul număr 1 WTA va fi Karolina Pliskova.

Primul set al meciului Halep - Azarenka a fost unul echilibrat. Cele două și-au pierdut de câte două ori serviciul, iar de la 4-4 s-a mers cap la cap până în tie-break, unde Simona a fost mai agresivă și a reușit să se impună cu 7-3.

Setul secund a început mult mai bine pentru româncă, numărul 2 WTA având 3-0 după doar câteva minute. Game-ul numărul 4 a fost cel mai echilibrat, a durat mai bine de 8 minute și a fost câștigat tot de Simona. În cele din urmă Halep și-a adjudecat setul clar, scor 6-2.

Cum s-a desfășurat partida:

Simona Halep - Victoria Azarenka 7-6 (7-3) / 6-2

6-2 MECI SIMONA HALEP! Românca reușește să câștige partida după 4 mingi de meci!

5-2! Simona Halep a avut minge de meci, dar Azarenka a arătat de ce a fost lider WTA și a revenit, rămânând în meci. Azarenka urmează la serviciu

5-1! Azarenka nu renunță și rămâne în meci după ce își câștigă serviciul. Halep servește acum pentru meci

5-0! Halep profită de greșelile neforțate ale adversarei și se apropie la un singur game de sferturile de finală

4-0! După mai bine de 8 minute Simona reușește să facă un nou break. A avut 4 mingi de break și până la urmă a reușit să câștige pe serviciul adversarei

3-0! Halep își câștigă din nou serviciul fără emoții. Lovește foarte bine și încheie punctele rapid

2-0! Break Halep! Simona reușește să câștige pe serviciul adversarei. Azarenka pare tot mai nervoasă, negăsit soluții pentru a contracara jocul destul de bun al Simonei

1-0! Halep începe setul doi excelent. Își câștigă fără probleme serviciul, în ciuda faptului că Azarenka a forțat cu mingi lungi și puternice.

7-6! SET HALEP: Azarenka a salvat o minge de set chiar pe serviciul româncei, dar apoi a trimis afară cu forehandul și Simona se impune în primul set după 54 de minute. S-a încheiat primul set!

6-6! Game Halep: Azarenka o împinge din nou pe Halep în spatele terenului și alternează mingile lungi cu cele scurte, dar românca se apără bine și servește din nou excelent pentru a trimite setul în tie-break.

5-6! Game Azarenka: Simona a condus cu 30-0, dar bielorusa a revenit în avantaj și o forțează pe româncă să servească din nou pentru a rămâne în set.

5-5! Game Halep: Simona luptă exemplar, ajutată și de un prim serviciu foarte eficient și rămâne în set.

4-5! Game Azarenka: Simona a câștigat un singur punct în acest game și este nevoită să servească pentru a rămâne în set.

4-4! Game Halep: Serviciu foarte bun pentru Simona, care a fost condusă cu 0-15, dar a revenit și a câștigat game-ul.

3-4! Re-break Halep: Azarenka a trimis o lovitură de forehand în fileu și i-a oferit Simonei șansa de a face re-break, iar Halep a profitat de oportunitate și servește pentru a restabili egalitatea.

2-4! Break Azarenka: Azarenka profită de plusul de forță pentru a miza pe un joc mai ofensiv și face un nou break. Simona este nevoită în continuare să joace retrasă.

2-3! Game Azarenka: Răspuns pe măsură din partea bielorusei, care revine în avantaj printr-un game alb.

2-2! Game Halep: Românca încearcă să servească lung și face două duble greșeli în acest game, dar se impune în cele din urmă și restabilește egalitatea.

1-2! Re-break Halep: Româncă își intră treptat în ritm și nu a mai greșit la fel de multe mingi ca în primele două game-uri, profitând de prima minge de break.

0-2! Break Azarenka: Jocul agresiv al adversarei a obligat-o pe Simona să stea mult în spatele liniei de fund și i-a adus bielorusei și primele mingi de break. Halep a salvat trei dintre ele, însă a cedat la a patra și pierde primul game pe propriul serviciu.

0-1! Game Azarenka: Bielorusa își face serviciul, în urma unui prim game echilibrat, în care cele două jucătoare au greșit însă destul de mult.